MRK genader oor watertekorte in Somerset-OosArgieffoto (Foto: ID-165106/Pixabay) Inwoners van Somerset-Oos is al 23 dae sonder water en die Bloukraanroete- plaaslike munisipaliteit in die Oos-Kaap hou almal in die donker oor die oorsaak van dié groeiende humanitêre ramp. Vicky Knoetze, die Demokratiese Alliansie se skadu-LUR vir samewerkende regering en tradisionele sake, sê mense staan in rye om water by watertenks af te haal. “Ondernemings is tot ŉ stilstand gedwing; leerders kan nie toilette by die skool gebruik nie; hospitale en klinieke word hierdeur geraak; mense kan nie bad nie en toilette kan nie gespoel word nie.” Dit blyk selfs dat Xolile Nqatha, Oos-Kaapse LUR vir samewerkende regering en tradisionele sake, nie antwoorde van munisipale beamptes kan kry nie. “Daar is geen kommunikasie of deursigtigheid oor die saak nie. Die dorp is tot ŉ stilstand gedwing,” sê Knoetze. In sommige gevalle is daar elke derde of vierde dag vir ŉ uur of twee water in die krane voor dit weer opdroog. “Selfs in dié gevalle moet inwoners op mekaar staatmaak om te weet wanneer daar water in die krane is, omdat daar geen kommunikasie van die munisipaliteit af kom nie.” DA-raadslede in die gebied vermoed dat die reeds kwesbare watersituasie in die dorp vererger is deur onlangse beurtkrag. Tydens beurtkrag word water nie na reservoirs gepomp nie. “Pogings om dit by die munisipaliteit te bevestig, is egter geïgnoreer,” sê Knoetze. “Klaarblyklik is die ANC se ontplooide kaders nie bekwaam om die inwoners van Somerset-Oos van hul grondwetlike reg op water te verskaf nie. Erger nog, hulle weier eenvoudig om aanspreeklik gehou te word vir hul versuim om op te tree en onbekwaamheid.” Die DA het nou die Menseregtekommissie skriftelik genader en dringende ingryping in die saak versoek. Die DA versoek ook dat verdere beurtkrag in die dorp opgeskort sal word totdat die watersituasie opgelos is. “ŉ DA-geleide Oos-Kaapse regering sal seker maak dat die water weer in Somerset-Oos vloei deur gebruik te maak van grondwetlike moontlikhede vir ingryping. Die DA sal ook seker maak dat die betrokke beamptes verantwoordelik gehou word. Ons kan nie net skouers optrek en aanvoer die beamptes weier om terugvoer te gee nie.”